**Az európai polgári kezdeményezés reformja**

**(az Európai Parlament és a Tanács rendelettervezetének vázlatához)**

Az európai polgári kezdeményezés intézményének fontosabb javasolt változtatásai a január 12-én megküldött új jogszabálytervezet alapján:

* A támogató nyilatkozatokat a javasolt polgári kezdeményezés nyilvántartásba vételétől számított legfeljebb 6 hónapon keresztül lehet gyűjteni (a korábbi 12 hónap helyett)
* A polgári kezdeményezés aláíróinak legalább két tagállamból kell származniuk (korábban a megkötés az volt, hogy legalább a tagállamok egynegyedéből)
* Fontos, hogy nem változik: a javasolt polgári kezdeményezés nyilvántartásba vételének időpontjában a résztvevő tagállamokban az aláírók számának el kell érnie a tanácsi rendelet I. mellékletében meghatározott legalacsonyabb számokat
* Az Európai Bizottság a polgári kezdeményezés benyújtását követően négy hónapon belül foglalja össze közleményben a polgári kezdeményezésről alkotott jogi és politikai következtetéseit, az esetlegesen megtenni kívánt lépéseit, és ezek okait, illetve ha nem kíván lépéseket tenni, ennek okait (most ez az időtartam 3 hónap)
* Miután a változtatás értelmében hét tagállam helyett akár két tagállamból is elég, hogy összegyűljön az egymillió támogatás aláírás, ezért a polgári kezdeményezés szervezői által kötelezően felállítandó ún. polgári bizottság legalább két résztvevő tagállam esetén két-két olyan személyből áll, akik az adott tagállamban rendelkeznek lakóhellyel. Legalább öt résztvevő tagállam esetén tagállamonként egy-egy, az adott tagállamban lakóhellyel rendelkező személyből kell összeállnia a polgári bizottságnak (a jelenlegi szabály szerint a bizottság legalább hét olyan személyből áll, akik legalább hét különböző tagállamban rendelkeznek lakóhellyel – a személyek száma most a tagállamok számának függvényében alakul)
* A módosítás alapján a javasolt polgári kezdeményezés nem eshet nyilvánvalóan a Bizottság azon hatáskörén kívül, hogy olyan kérdésekkel kapcsolatban dolgozzon ki jogszabályjavaslatot az Európai Unió és az uniós polgárok érdekeit védelmezve, amelyeket nem lehet hatékonyan kezelni tagállami szinten (jelenleg: nem eshet nyilvánvalóan a Bizottság azon hatáskörén kívül, hogy „a Szerződések végrehajtásához uniós jogi aktusra irányuló javaslatot nyújtson be”)
* Fontos, hogy az Európai Bizottságnak továbbra is fenn kell tartania a maga által kifejlesztett, az online gyűjtési rendszerek tekintetében a rendelet előírásainak való megfeleléshez szükséges műszaki és biztonsági jellemzőkkel rendelkező, nyílt forráskódú szoftvert, és ezáltal támogatnia kell a kezdeményezés online gyűjtési módszerét

A polgári kezdeményezés javasolt átalakítását a jogintézmény gyorsabbá és alkalmazhatóbbá tétele indokolja, ugyanakkor a Bizottság elbírálási idejének három hónapról négy hónapra emelésével esélyt kíván adni az alapos bizottsági döntések meghozatalához.

A legfőbb cél, hogy a közvetlen demokráciának ezt a fontos eszközét és intézményét közelebb hozzuk az európai polgárokhoz.